La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 4 de setembre de 2019, que són les que els corresponen els números 487/2019 a 490/2019 i dona compte al Ple de les actuacions realitzades de conformitat amb la valoració de les admissions que s'ha dut a terme.
Es comenta la tramitació de la Reclamació 490/2019 ja que si la persona reclamant confirma la seva voluntat de reclamar la informació que li manca a cada centre educatiu, s'escindirà aquest expedient en els corresponents noranta-set procediments, diferenciats per cada centre educatiu que no ha lliurat la informació sol·licitada.
S'informa que el proper divendres està prevista la presentació de la Memòria 2018 al Parlament i que es presentarà en acte públic amb el president del Parlament, així com la petició de compareixença davant la Comissió d'Acció Exterior, Relacions Institucionals i Transparència (CAERIT).
La presentació de la Memòria al Síndic de Greuges està emplaçada per al proper dia 18 de setembre.
Així mateix, la presidenta informa que, per a la celebració del Dia Internacional del Dret de Saber, la Secretaria de Transparència i Govern Obert està organitzant una jornada, el dia 26 de setembre, en la qual està prevista la participació de la GAIP i que la setmana que ve a Madrid, hi ha una reunió de la Xarxa Consells i Comissionats de Transparència i una de la Comissió de Seguiment del Protocol signat amb la Fundació Democracia y Gobierno Local, ambdues amb la participació de la Comissió.
Es dona per llegida l'acta de la sessió del dia 4 de setembre de 2019, corresponent a la trenta-dosena sessió del Ple de l'any 2019.
La presidenta formula esmenes que seran introduïdes per la secretària tècnica a l'acta definitiva.
Proposta de resolució d'estimació de la Reclamació 402/2019
El senyor Josep Mir, ponent de la proposta resolució d'estimació de la Reclamació 402/2019, interposada contra l'Agència Catalana de l'Aigua en relació amb l'accés al projecte constructiu d'un dipòsit i xarxa d'aigua, exposa els termes en què es sol·licita la informació i la tramitació que va tenir la sol·licitud d'informació pública, procediment en el qual l'Agència Catalana de l'Aigua va donar trasllat a l'Adjuntament de Bellver de Cerdanya, com a tercer interessat atès que és el titular de la instal·lació.
El ponent exposa els límits que han estat al·legats per restringir l'accés a la informació reclamada i la fonamentació del caràcter estimatori de la Proposta que formula.
El ponent introduirà unes esmenes al text definitiu de la resolució.
Proposta resolució de desestimació i inadmissió parcial de la Reclamació 430/2019
El senyor Josep Mir, ponent de la proposta resolució de desestimació i inadmissió parcial de la Reclamació 430/2019, formulada contra el Departament de Salut de la Generalitat de Catalunya, en el marc de la qual es demana informació sobre les mesures específiques per augmentar l'activitat física de les persones amb discapacitat, exposa la tramitació i els antecedents d'aquest procediment i la fonamentació del sentit desestimatori d'una part de la informació reclamada, perquè ja ha estat facilitada abans de la interposició de la reclamació i la inadmissió parcial d'altres peticions, atès que queden fora de l'objecte de les reclamacions d'accés a informació pública.
Proposta de resolució de desestimació de la Reclamació 434/2019
El senyor Josep Mir, ponent de la Proposta de de resolució de desestimació de la Reclamació 434/2019, formulada contra el Departament de Salut de la Generalitat de Catalunya, en el marc de la qual es reclama accés a informació sobre les accions per augmentar l'activitat física per tal de disminuir l'obesitat a dones gestants, exposa els arguments que motiven la desestimació de la reclamació, atès que la seva sol·licitud ja havia estat atesa correctament pel Departament de Salut en la fase de sol·licitud.
Proposta de resolució d'estimació parcial de la Reclamació 435/2019
El senyor Josep Mir, ponent de la Proposta de resolució d'estimació parcial de la Reclamació 435/2019, formulada contra Departament de Salut de la Generalitat de Catalunya, en el marc de la qual es sol·licita informació sobre les previsions sobre mesures per augmentar l'activitat física de les persones amb discapacitat, exposa en detall quina és la informació demanada inicialment, quina informació ja ha estat facilitada i quina informació resta pendent de facilitar.
En base aquesta diferenciació, proposa l'estimació parcial d'un dels apartats que no ha obtingut resposta expressa.
Proposta de resolució finalització de la Reclamació 445/2019 per pèrdua d'objecte
La senyora Elisabet Samarra, ponent de la Proposta de resolució finalització de la Reclamació 445/2019 per pèrdua d'objecte, formulada contra l'Ajuntament de Calella, i que té per objecte l'accés a informació relacionada amb l'expedient d'un contracte menor, exposa que la persona reclamant té la condició de regidor a l'oposició de l'Ajuntament i està especialment interessat en accedir a l'informe de la Secretaria i de la Intervenció municipal sobre el contracte de referència.
La ponent exposa que durant la tramitació de la reclamació s'ha posat a disposició l'expedient a les dependències de l'Ajuntament i per tant, s'ha produït la pèrdua sobrevinguda de l'objecte de la reclamació, sens perjudici que calgui fer el seguiment de l'execució.
Proposta de resolució d'inadmissió de la Reclamació 458/2019
La senyora Elisabet Samarra, ponent de les Propostes de resolució d'inadmissió de la Reclamació 458/2019 i de la Reclamació 459/2019, que és objecte del següent punt de l'ordre del dia, ambdues formulades contra el Departament d'Empresa i Coneixement de la Generalitat de Catalunya, i en el marc de les quals es demana informació diversa relacionada amb el personal i les seves condicions de treball, per part d'una persona particular, exposa la fonamentació de la inadmissió de les reclamacions, atès que no han estat tramitades com a sol·licituds d'informació pública sinó com a queixes, suggeriments i consultes a l'administració reclamada.
La necessitat que fossin formulades les peticions d'informació pública mitjançant sol·licituds formals d'informació pública va ser expressament informada a la persona reclamant, sense que optés per aquesta tramitació.
La ponent introduirà esmenes tècniques en el text de la Proposta de resolució d'inadmissió de la Reclamació 459/2019.
Proposta de resolució d'inadmissió de la Reclamació 459/2019
Es objecte d'anàlisi en el punt setè de l'ordre del dia.
Proposta de resolució de finalització de la Reclamació 471/2019 per pèrdua d'objecte
La senyora Elisabet Samarra, ponent de la Proposta de de resolució de finalització de la Reclamació 471/2019 per pèrdua d'objecte, i de les corresponents a les Reclamacions 472/2019 i 473/2019, formulades totes elles contra l'Ajuntament de Vallgorguina, que són objecte dels següents punts de l'ordre del dia, en el marc de les quals es reclama accés a documentació sobre la instal·lació de Forestal Fugarolas, SL, del Parc Motor Vallgorguina i del Dinamic Padel Indoor, respectivament informa que totes han estat interposades per la mateixa persona reclamant, un regidor d'un grup municipal de l'Ajuntament de Vallgorguina.
La tramitació dels tres expedients ha estat comuna i s'ha estimat per part de l'Ajuntament de forma extemporània el dret d'accés.
Tanmateix, la ponent proposa que es dugui a terme el seguiment de la fase d'execució des de la Comissió.
Proposta de resolució de finalització de la Reclamació 472/2019
Proposta resolució de finalització de la Reclamació 473/2019 per pèrdua d'objecte
Proposta de resolució d'inadmissió de la Reclamació 488/2019
El senyor Josep Mir, ponent de la Proposta de resolució d'inadmissió de la Reclamació 488/2019, formulada contra la Diputació de Girona, i relativa a l'accés a informació sobre la inversió de la Diputació en publicitat institucional i en subvencions als mitjans de comunicació, exposa la fonamentació de la inadmissió de la reclamació presentada, per manca de sol·licitud prèvia d'informació pública.
Es proposa la introducció d'una esmena a fi que sigui notificada a la Diputació de Girona per al seu coneixement.
Proposta de resolució d'inadmissió de la Reclamació 489/2019
La senyora Elisabet Samarra, ponent de la Proposta de resolució d'inadmissió de la Reclamació 488/2019, formulada contra la Ajuntament de Vandellòs i L'Hospitalet de l'Infant i relativa a l'accés al document que reflecteixi la valoració i la puntuació que obtingué el reclamant en relació a una ajuda econòmica parcialment concedida per a despeses d'odontologia, exposa que correspon inadmetre la reclamació perquè no ha transcorregut el termini per resoldre de què disposa l'administració.